Lars Barfoed (KF), 2008-12-02:
Forslagene om nye initiativer på infrastrukturområdet vælter jo ud af kontorerne hos Enhedslisten.
Det er jo spændende.
Nu er det så forslaget om etablering af nærbaner i Trekantområdet, som vi skal tage stilling til.
Der er jo nævnt i det her forslag en sand myriade af tiltag, både på kort og på lang sigt, men hensigten med det alt sammen er at styrke den kollektive trafik i det østjyske område.
Så langt så godt.
Jeg vil gerne sige, at det ønsker regeringen også.
Regeringen er enig i den målsætning, at vi skal styrke den kollektive trafik, og jeg betoner det lidt, for det er jo ikke så tit, at vi er enige med Enhedslisten, derfor synes jeg, der er grund til ligesom at stoppe lidt op ved det.
Problemet med Enhedslistens forslag er, at der ikke her i forslaget er foretaget nogen klar prioritering mellem de enkelte projekter, og der nævnes jo rigtig mange.
Og det er desværre symptomatisk for Enhedslistens forslag, at der tages stilling til hvert enkelt spørgsmål for sig, i stedet for at man lægger vægt på, at trafikinvesteringer bliver afvejet i sådan et langsigtet perspektiv og bliver set i en helhed.
Med hensyn til de enkelte dele af forslaget, herunder en undersøgelse af bedre banebetjening af Trekantområdet, er det en meget relevant problematik, som man berører.
Problemstillingen indgik i sin tid i forbindelse med Infrastrukturkommissionens anbefalinger omkring kapacitetsudbygninger af banenettet.
Det er helt relevant at foretage sådan nogle undersøgelser, og de bliver også bragt op i forbindelse med regeringens investeringsplan, der som sagt kommer om kort tid.
Det skal jo ses i sammenhæng med hele det østjyske område, dvs. inklusive områder, som ligger nord for Trekantområdet, og desuden i en sammenhæng med den fysiske planlægning af byudviklingen i Østjylland.
Med hensyn til et andet af Enhedslistens forslag, nemlig anlæggelse af en baneforbindelse til Billund,
så vil der ikke de første mange år være grundlag for en nærmere undersøgelse af sådan en fremtidig baneforbindelse, og baggrunden for det er jo i hvert fald bl.a., at Billunds opland rækker ud i alle verdenshjørner rundt om Billund, og det betyder, at underlaget for en enkelt banelinje vil være ret lille.
Enhedslisten har så en række andre forslag til investeringer, det drejer sig om busforbindelser og sågar også en personfærge, og i den forbindelse skal vi jo lige huske at præcisere, hvad rollefordelingen er mellem henholdsvis det statslige og det regionale og det lokale, herunder at den regionale og lokale bus- og færgebetjening er opgaver for de regionale og lokale myndigheder.
Regeringen vil - jeg har efterhånden sagt det nogle gange i dag, og jeg siger det igen - ganske snart fremlægge en samlet investeringsplan med fokus på udbygning af den kollektive trafik.
Det vil være en central del af vores transportpolitiske udspil.
I udspillet giver regeringen sit bud på en prioritering og en finansiering af projekter på bane- og vejområdet, og det er den rigtige, ansvarlige måde at gå til spørgsmålet om infrastrukturinvesteringer på, ikke ved at fremlægge enkeltforslag, som Enhedslisten jo ynder at gøre.
Men jeg er enig i, at der er behov for, også i overensstemmelse med Infrastrukturkommissionens rapport, at se samlet på det østjyske område, sådan cirka området mellem Kolding og Århus, hvor der er en kraftig udvikling i gang, hvor vi har Vejlefjordbroen, som er en flaskehals, og hvor der er en række andre problemstillinger, vi skal tage højde for.
Det skal analyseres til bunds, inden vi træffer beslutningen om, præcis hvad vi vil gøre.
På det grundlag vil jeg foreslå, at vi afviser beslutningsforslaget.